DA Den Europæiske Unions Tidende CE 84/929

(2004/C 84 E/1027)

SKRIFTLIG FORESPØRGSEL E-1020/04

af Cristiana Muscardini (UEN) til Kommissionen

(5. april 2004)

Om: Problemer på markedet for jernholdigt metal

Den foruroligende stigning af priserne på jernholdigt metal, som startede sidste år og er eksploderet i 2004, berører en stor del af virksomhederne i Norditalien (håndværksvirksomheder og små og mellemstore virksomheder). Priserne på stål, kobber, aluminium og nikkel har nået rekordhøjder og stigningen går fra 22 % for nikkel, til 100 % for stål. Leverandørerne kan kun garantere gyldigheden af oplyste priser i få dage, og i visse tilfælde kun i 24 timer. Situationen bliver endnu mere alvorlig af, at der er mangel på materiale, og at produktionen kun lige dækker efterspørgslen. Den største trussel kommer fra de kinesiske, indiske og russiske markeder, hvor man har fordoblet, og i Kinas tilfælde tredoblet, importen af jernholdigt metal fra 1 999 til 2003. Fremtiden ser ikke lysere ud, fordi behovet fortsat vil stige de næste år. På samme tid indskrænker Kina sin eksport af koks, som er nødvendig for at holde støberierne i gang. Disse problemer rammer især maskinværksteder, producenter af metaltråd, kleinsmede, producenter af fjedre, drejerier, snedkerier, elektrikere og blikkenslagere.

— Har Kommissionen gjort sig overvejelser angående konsekvenserne af disse problemer og de vanskeligheder, der skabes og vil blive skabt på markedet med alvorlige følger for beskæftigelsen og den europæiske økonomi især i Norditalien?

— Finder Kommissionen det ikke formålstjenligt at undersøge muligheden for at indføre kontingentering?

— Hvilke andre foranstaltninger vil Kommissionen eventuelt foreslå for at imødegå dette og undgå, at mange små virksomheder må lukke?

Svar afgivet på Kommissionens vegne af Erkki Liikanen

(23. april 2004)

Kommissionen følger meget opmærksomt udviklingen på verdensmarkedet for stål og ikke-jernholdige metaller og råstofferne til produktion heraf. Den er også opmærksom på, hvordan den stigende efterspørgsel i Asien påvirker markedet og priserne på disse produkter i EU. Stål- og metalindustrien er i øjeblikket særligt berørt på grund af den samtidige prisstigning for alle råvarer, som indgår i produktionen, navnlig skrot, koks og jernlegeringer.

EU er en betydelig producent af stål og metal. I den nuværende situation med kraftige stigninger i efterspørgslen og verdenspriserne opfordres alle aktører til meget omhyggeligt at afpasse mængden af deres indkøb og lagre for at begrænse de finansielle virkninger for erhvervslivet. Metalindustrien er som alle andre aktører i de efterfølgende led i produktions- og distributionskæden konfronteret med disse problemer. Af disse aktører har de små virksomheder en noget ringere forhandlingsposition end de store kunder. Derfor vurderes det, at fællesskabsmarkedet i højere grad er udsat for et stærkt pres på priserne end for problemer med disponible råvarer.

Hvis denne situation fortsætter, vil det faktisk forværrer situationen for de små virksomheder, der bruger metal. Gennem nogle uger har man kunnet notere en mærkbar nedgang i den asiatiske efterspørgsel, hvilket øjeblikkeligt påvirker verdenspriserne. Uden at vi på nuværende tidspunkt vil kunne drage endelige konklusioner, er der dog tale om opmuntrende signaler.

Kommissionen vil gerne forsikre det ærede medlem om, at vi med største opmærksomhed følger udvikling på markedet for metaller, og at den vil anvende alle de midler, der står til dens rådighed, for at reagere i tilfælde af uligevægt, som kan føre til reel mangel.